
I. UNIUNEA EUROPEANĂ
Legislaţia europeană tratează problema persoanelor cu dizabilităţi într-un mare număr de domenii, de la antidiscriminare la transport sau telecomunicaţii, uneori într-un mod foarte precis, alteori într-un mod mai general
.
Directiva 2000/78/CE din 27 noiembrie 2000 de creare a unui cadru general în favoarea egalităţii de tratament în ceea ce priveşte încadrarea în muncă şi ocuparea forţei de muncă
 interzice discriminarea persoanelor cu dizabilităţi:

Articolul 5

Amenajări corespunzătoare pentru persoanele cu handicap
În scopul garantării respectării principiului egalității de tratament față de persoanele cu handicap, sunt prevăzute amenajări corespunzătoare. Aceasta înseamnă că angajatorul ia măsuri corespunzătoare, în funcție de nevoi, într-o situație concretă, pentru a permite unei persoane cu handicap să aibă acces la un loc de muncă, să îl exercite sau să avanseze, sau să aibă acces la formare, cu condiția ca aceste măsuri să nu presupună o sarcină disproporționată pentru angajator. Această sarcină nu este disproporționată atunci când este compensată în mod suficient prin măsuri existente în cadrul politicii statului membru în cauză în favoarea persoanelor cu handicap. 
Angajatorii trebuie să ofere o „adaptare rezonabilă” persoanelor cu dizabilităţi, ceea ce însemnă că persoanele cu dizabilităţi au dreptul de a primi amenajări la locul de muncă pentru a-şi îndeplini activitatea. Multe state membre au fost nevoite să-şi modifice substanţial legislaţia naţională pentru a se conforma cerinţelor directivei.
Regulamentul (CE) nr. 800/2008 al Comisiei din 6 august 2008 de declarare a anumitor categorii de ajutoare compatibile cu piața comună în aplicarea articolelor 87 și 88 din Tratat (Regulament general de exceptare pe categorii de ajutoare)
  promovează angajarea şi inserţia lucrătorilor cu dizabilităţi. El dă dreptul statelor membre să acorde stimulente financiare angajatorilor şi prevede workshop-uri pentru recrutarea şi inserţia persoanelor cu dizabilităţi.
Regulamentul (CE) nr. 1107/2006 al Parlamentului European şi al Consiliului din 5 iulie 2006 privind drepturile persoanelor cu handicap şi ale persoanelor cu mobilitate redusă pe durata călătoriei pe calea aerului
 obligă aeroporturile şi transportatorii aerieni să acorde servicii de asistenţă şi de informare gratuite acestor persoane. Dizabilitatea nu este un motiv valabil pentru a refuza o rezervare, cu excepţia motivelor de securitate sau în funcţie de mărimea aparaturii de zbor. Transportatorii aerieni şi managerii aeroporturilor trebuie să se asigure că personalul lor a primit o instruire adecvată pentru a acorda asistenţă persoanelor cu dizabilităţi. Regulamentul impune crearea unor organisme însărcinate cu aplicarea sa şi cu implementarea procedurilor de plângere. Persoanele cu dizabilităţi sau cu mobilitate redusă au de asemenea dreptul, atunci când călătoresc cu transportul feroviar, la un serviciu de asistenţă, la informaţii privind accesibilitatea şi la respectarea principiului nediscriminării. Regulamentul obligă transportatorii să pună la dispoziţie echipamente de mobilitate. Se urmăreşte şi reglementarea transportului maritim sau cu maşina.
În prezent, Comisia Europeană pregăteşte o propunere de directivă privind implementarea principiului egalităţii de tratament în afara orelor de muncă, potrivit art. 13 din Tratat.
Prin Metoda Deschisă de Coordonare, Comisia Europeană lucrează împreună cu şi oferă sprijin statelor membre pentru dezvoltarea lor într-un cadru integrat. Aceasta face posibil ca problemele privind dizabilitatea să fie luate în considerare la angajare, incluziune socială şi protecţie, pensii, sănătate şi îngrijirea pe termen lung.

Prin dialogul social, partenerii sociali sunt încurajaţi să implementeze recomandările privind angajarea persoanelor cu dizabilităţi, inclusiv iniţiativele sectoriale.

II. ROMÂNIA

Cadrul legislativ cu privire la angajarea persoanelor cu dizabilităţi îl reprezintă Legea nr. 448/2006, republicată în Monitorul Oficial nr. 1 din 03.01.2008, act normativ în aplicarea căruia s-au emis Norme Metodologice aprobate prin Hotărârea Guvernului nr. 268/2007, publicată în Monitorul Oficial nr. 233 din 4 aprilie 2007
. Potrivit Legii nr. 448/2006, persoanele cu dizabilităţi se pot încadra în muncă ţinând cont de pregătirea profesională şi capacitatea lor de muncă. Orice angajator cu peste 50 de angajaţi este obligat, prin această lege, să angajeze persoane cu dizabilităţi în proporţie de cel puţin 4% din numărul total de angajaţi. O bună parte dintre companiile cu peste 50 de angajaţi preferă să plătească lunar către bugetul de stat o sumă reprezentând 50% din salariul de bază minim brut pe ţară pentru fiecare loc de muncă în care nu au încadrat persoane care prezintă dizabilităţi, în numărul prevăzut în respectivul cadru legislativ. O altă modalitate de a evita angajarea persoanelor cu dizabilităţi de către companiile cu peste 50 de angajaţi se referă la achiziţionarea lunară de produse sau servicii de la o unitate protejată, în valoarea sumei datorate statului (Legea nr. 448/2006, art. 77, al. 3).
Legea nr. 448/2006 aduce totuşi o serie de beneficii fiscale companiilor care angajează persoane cu dizabilităţi. Astfel, o parte dintre cheltuielile suplimentare generate de angajarea unei persoane cu handicap sunt deductibile de la calculul profitului impozabil: cheltuielile pentru adaptarea locului de muncă sau cele efectuate pentru achiziţionarea utilajelor de producţie destinate persoanei cu handicap, cheltuielile legate de transportul acestor persoane de la domiciliu la locul de muncă, transportul materiilor prime şi al produselor de la domiciliul persoanei cu handicap angajate pentru munca la domiciliu etc. În privinţa integrării în muncă, prin Legea nr. 448/2006 sunt deductibile din bugetul asigurărilor de şomaj plătite către bugetul de stat şi cheltuielile de pregătire, formare şi orientare profesională ori de încadrare în muncă a persoanelor cu handicap. La angajarea pe o perioadă nedeterminată a absolvenţilor cu handicap, angajatorii beneficiază, de asemenea, de subvenţii din partea statului.
Legea în cauză reglementează şi faptul că o persoană cu dizabilităţi care se încadrează în muncă nu-şi pierde indemnizaţia lunară şi nici bugetul complementar, care se acordă indiferent de venituri. Mai mult, persoanele cu handicap sunt scutite de impozitul pe salarii, dacă au handicap grav sau accentuat pot beneficia de transport gratuit, pot să lucreze mai puţin de opt ore pe zi şi se bucură de concediu de odihnă suplimentar, de perioada de probă la angajare care este plătită, dar şi de preaviz plătit la desfacerea contractului de muncă din iniţiativa angajatorului.
Angajarea persoanelor cu handicap în muncă se realizează fie direct pe piaţa liberă a muncii, fie în cadrul unor unităţi protejate autorizate potrivit Legii nr. 448/2006, republicată.
Unităţile protejate pot fi înfiinţate şi autorizate de către persoane fizice sau juridice, de drept public sau privat, care îndeplinesc următoarele condiţii:
· sunt operatori economici cu personalitate juridică, indiferent de forma de proprietate şi organizare, care au cel puţin 30% din numărul total de angajaţi persoane cu handicap încadrate cu contract individual de muncă;
· sunt secţii, ateliere sau alte structuri din cadrul operatorilor economici, instituţiilor publice sau din cadrul organizaţiilor neguvernamentale, care au gestiune proprie şi cel puţin 30% din numărul total de angajaţi persoane cu handicap;
· sunt persoane fizice cu handicap autorizate potrivit legii să desfăşoare activităţi economice independente, inclusiv asociaţii familiale care au în componenţă o persoană cu handicap. 

Beneficiile de ordin fiscal obţinute de unităţile protejate autorizate potrivit legii sunt următoarele:
· scutirea de plata taxelor de autorizare la înfiinţare şi de reautorizare;

· scutire de plata impozitului pe profit, cu condiţia ca cel puţin 75% din fondul obţinut prin scutire să fie reinvestit pentru restructurare sau pentru achiziţionarea de echipamente tehnologice, maşini, utilaje, instalaţii de lucru şi/sau amenajarea locurilor de muncă protejate, în condiţiile prevăzute de Legea nr. 571/2003 – Codul  fiscal;
· alte drepturi şi facilităţi acordate de autorităţile administraţiei publice locale, finanţate din fondurile proprii ale acestora.
          Ordinul nr. 60/23.04.2007 privind aprobarea Procedurii de autorizare a unităţilor protejate, publicat în Monitorul Oficial nr. 291/03.05.2007, nu stabileşte limitări ale domeniului de activitate al unităţilor protejate.
Aceeaşi unitate protejată poate oferi servicii de comerţ cu amănuntul al cărţilor, ziarelor şi articolelor de papetărie, activităţi de studiere a pieţei de sondaj, activităţi de secretariat şi traducere, selecţia şi plasarea forţei de muncă, servicii prestate în principal întreprinderilor, consultanţă pentru afaceri şi management, chiar şi producţie de utilaje industriale. 
În astfel de situaţii, angajarea persoanelor cu handicap este de regulă una fictivă.
Exigenţele normative specifice privind angajarea persoanelor cu handicap se cantonează nu numai în zona de asigurare a protecţiei muncii, dar şi în ce priveşte protecţia socială la locul de muncă, urmărind eliminarea unor practici abuzive din partea angajatorului.
Indiferent de statutul legal al angajatorului, inserţia profesională a persoanelor cu handicap se realizează prin asigurarea finanţării din bugetul asigurărilor pentru şomaj a unor cursuri de formare profesională şi prin consiliere specializată în perioada prealabilă angajării, precum şi în perioada de probă.
      
        Odată realizată inserţia profesională, persoana cu handicap beneficiază de o adaptare rezonabilă la locul de muncă, în acest sens fiind reglementată o perioadă de probă la angajare de cel puţin 45 de zile lucrătoare. 

Legea nr. 448/2006 se află în parţială contradicţie cu prevederile art. 31 alin. (2) din Codul muncii, care statuează o perioadă de probă maximă de 30 de zile calendaristice, ca modalitate exclusivă de verificare a aptitudinilor profesionale ale persoanei cu handicap.

 Analizând raportul juridic existent între legea specială (Legea nr. 448/2006) şi legea generală (Codul muncii) în materia încadrării persoanelor cu handicap, apreciem că, în prezent, verificarea aptitudinilor profesionale pentru această categorie de angajaţi se face în mod exclusiv în cadrul unei perioade de probă de cel mult 45 de zile lucrătoare.
Dacă angajarea presupune o acomodare îndelungată cu caracteristicile locului de muncă, prin simetrie, şi încetarea raportului de muncă trebuie să permită salariatului cu handicap o readaptare la statutul de persoană în căutarea unui loc de muncă. 

Astfel, preavizul acordat salariatului cu handicap este de minimum 30 de zile lucrătoare în cazul desfacerii contractului individual de muncă din iniţiativa angajatorului pentru motive neimputabile salariatului.

Sub aspectul timpului de muncă şi de odihnă, salariatul cu handicap are posibilitatea de a lucra mai puţin de 8 ore pe zi, dacă beneficiază de recomandarea comisiei de evaluare în acest sens. Totodată acesta are dreptul anual la un concediu de odihnă suplimentar de 3 zile (art. 142 din Codul muncii), iar în cazul salariatului nevăzător de 6 zile (art. 57 din CCMUNN
 pe anii 2007-2010).

Persoanele cu handicap angajate la domiciliu beneficiază din partea angajatorului de transportul la şi de la domiciliu al materiilor prime şi materialelor necesare în activitate, precum şi al produselor finite realizate, reglementare în acord cu prevederile art. 106 lit. c) din Codul muncii.
Din punct de vedere fiscal,  persoanele cu handicap grav sau accentuat certificat de comisiile de evaluare beneficiază de scutirea la plata impozitului pe salariu aferent funcţiei de bază, în conformitate cu dispozitiile art. 83 alin. (1) lit. g) din Legea nr. 448/2006, republicată şi art. 55 alin. (4) lit. k1) din Codul fiscal. 
Din perspectiva diversităţii activităţilor din economia naţională, nu toţi angajatorii pot utiliza eficient forţa de muncă oferită de persoanele cu handicap. Prin urmare, angajatorii care nu îndeplinesc această obligaţie legală pot opta pentru îndeplinirea uneia dintre obligaţiile alternative, în condiţiile art. 78 alin. (3) lit. a)-b) din lege:
· angajatorii care nu îşi îndeplinesc obligaţia de încadrare a persoanelor cu handicap, pot opta pentru plata lunară către bugetul de stat a unei sume reprezentând 50% din salariul de bază minim brut pe ţară garantat în plată, înmulţit cu numărul de locuri de muncă în care nu au angajat persoane cu handicap;

· o altă opţiune constă în achiziţionarea de produse sau servicii de la unităţi protejate autorizate, în sumă echivalentă cu suma datorată la bugetul de stat pentru neîndeplinirea obligaţiei de încadrare a persoanelor cu handicap. Achiziţionarea produselor sau serviciilor de la unităţile protejate se realizează lunar în baza unui contract, însoţit de factură şi de dovada plăţii.
Neîndeplinirea în mod alternativ a obligaţiilor prevăzute de art. 78 din Legea nr. 448/2006 republicată, se sancţionează de către inspectorii de muncă cu amendă contravenţională de la 3.000 lei la 9.000 lei.

Angajatorii persoanelor cu handicap, indiferent de statutul legal, beneficiază de următoarele drepturi şi facilităţi de natură fiscală:

· deducerea la calculul profitului impozabil a sumelor aferente adaptării locurilor de muncă protejate şi achiziţionării utilajelor şi echipamentelor utilizate în procesul de producţie de către persoana cu handicap; 

· deducerea la calculul profitului impozabil a cheltuielilor cu transportul persoanelor cu handicap de la domiciliu la locul de muncă, precum şi a cheltuielilor cu transportul materiilor prime şi al produselor finite la şi de la domiciliul persoanei cu handicap care prestează activitatea profesională în condiţiile art. 106 din Codul muncii;

· decontarea din bugetul asigurărilor pentru şomaj a cheltuielilor specifice de pregătire, formare şi orientare profesională a persoanelor cu handicap; 

· acordarea unei subvenţii în condiţiile prevăzute de Legea nr. 76/2002 privind sistemul asigurărilor pentru şomaj şi stimularea ocupării forţei de muncă.

Subvenţionarea locurilor de muncă ocupate de persoanele cu handicap îi vizează exclusiv pe angajatorii care nu au obligaţia încadrării în muncă a acestora, potrivit Legii nr. 448/2006.
Prin urmare, în cazul în care există sub 50 de angajaţi, iar angajatorul doreşte încadrarea unor persoane cu handicap pe durată nedeterminată şi îşi asumă obligatia de a menţine în activitate persoanele respective pe o durată de cel puţin 2 ani, are posibilitatea de a încheia o convenţie cu AOFM, în baza căreia beneficiază timp de 12 luni de următoarele subvenţii din bugetul asigurărilor pentru şomaj:
· subvenţie lunară acordată timp de 12 luni din bugetul asigurărilor pentru şomaj, în valoarea unui salariu minim brut pe ţară garantat în plată;

· subvenţionarea lunară a contribuţiei de şomaj a angajatorului aferentă locurilor de muncă ocupate de persoanele cu handicap încadrate timp de 12 luni.
Valoarea subvenţiei astfel acordate nu poate depăşi 60% din costurile salariale ale angajatorului aferente persoanelor cu handicap, pe o perioadă de    1 an de la data angajării
.
III. MAREA BRITANIE
Marea Britanie a ratificat Convenţia ONU privind drepturile persoanelor cu dizabilităţi
 şi Protocolul Opţional
.
Cele mai importante legi naţionale, politici şi strategii privind persoanele cu dizabilităţi includ
 :

· Legea privind persoanele cu handicap (Disability Discrimination Act – DDA) din 1995, modificată în 2005
, care prevede drepturile persoanelor cu dizabilităţi la nediscriminare la angajare, educaţie, acces la bunuri, servicii şi în privinţa accesului în clădiri, cumpărarea şi închirierea proprietăţilor şi obligaţiile autorităţilor publice de a monitoriza şi promova egalitatea persoanelor cu dizabilităţi ;
· Partea M din Regulamentele privind construcţiile
 reglementează asistenţa tehnică specială în materia accesului şi facilităţilor acordate persoanelor cu dizabilităţi;
· Ameliorarea condiţiilor de viaţă ale persoanelor cu dizabilităţi din 2005
 stabileşte viziunea naţională privind egalitatea persoanelor cu dizabilităţi până în 2025;

· Viaţă independentă: o strategie interguvernamentală privind traiul independent al persoanelor cu dizabilităţi din 2008
 stabileşte un plan pe cinci ani cu referire la o alegere şi un control mai ample ale persoanelor cu dizabilităţi şi un acces mai mare la educaţie, angajare, petrecerea timpului liber, facilităţi de transport şi participarea la viaţa familială şi a comunităţii.
Legea din 1995 privind persoanele cu handicap interzice discriminarea persoanelor cu dizabilităţi. Ea reglementează angajarea, selectarea, educaţia şi accesul lor la bunuri, facilităţi, servicii şi clădiri
.
Persoana cu dizabilităţi este definită drept orice om care prezintă o diminuare/înrăutăţire care are un efect advers substanţial şi pe termen lung asupra abilităţii sale de a-şi îndeplini activităţile zilnice obişnuite.
Angajatorii au obligaţia de a face amenajări rezonabile pentru a ajuta oamenii cu dizabilităţi să depăşească efectele practice ale handicapului lor.

Legea de modificare din 2005 amendează sau extinde prevederile Legii din 1995 :

· interzicând operatorilor vehiculelor de transport să discrimineze persoanele cu dizabilităţi ;

· facilitând persoanelor cu dizabilităţi să închirieze şi chiriaşilor să întreprindă adaptări legate de dizabilitatea lor ;
· cluburile private cu cel puţin 25 membri nu pot exclude persoanele cu dizabilităţi doar pe motiv că prezintă handicap ;

· extinzând protecţia acordată persoanelor cu dizabilităţi pentru a acoperi persoanele care au HIV, cancer şi scleroze multiple din momentul în care sunt diagnosticate ;

· garantând că legea privind interzicerea discriminării acoperă toate activităţile din sectorul public;

· cerând instituţiilor publice să promoveze egalitatea de şanse pentru persoanele cu dizabilităţi.
Legea de modificare din 2005 impune o obligaţie generală instituţiilor publice în privinţa egalităţii persoanelor cu dizabilităţi prin :
1. eliminarea discriminării;

2. eliminarea hărţuirii;

3. promovând egalitatea de şanse;

4. reprezentând o etapă în promovarea drepturilor persoanelor cu dizabilităţi, chiar dacă se referă la o discriminare pozitivă;
5. promovând atitudini pozitive faţă de persoanele cu dizabilităţi;

6. încurajând participarea persoanelor cu dizabilităţi în viaţa publică.
Legea egalităţii
 din 2010 simplifică legislaţia aflată în vigoare şi o unifică. De asemenea, întăreşte drepturile persoanelor cu dizabilităţi în anumite domenii
.
Majoritatea prevederilor aceastei legi vor intra în vigoare de la 1 octombrie 2010
. 
� http://ec.europa.eu/social/main.jsp?catId=529&langId=en


� http://eur-lex.europa.eu/LexUriServ/LexUriServ.do?uri=DD:05:06:32000L0078:RO:PDF


� http://www.mct.ro/img/files_up/1222679363Regulamentul%20nr%20800%20din%202008.pdf


� http://eur-lex.europa.eu/LexUriServ/LexUriServ.do?uri=DD:07:16:32006R1107:RO:PDF


� http://www.financiarul.com/articol_3532/resurse-pentru-angajatori-persoanele-cu-dizabilitati.html


� Contract colectiv de muncă unic la nivel naţional


� http://www.legislatiamuncii.ro/a/1568/necunoasterea-legislatiei-privind-persoanele-cu-dizabilitati-un-handicap-pentru-afacerea-dvs.html


� http://www.un.org/disabilities/countries.asp?navid=12&pid=166


� http://www.un.org/disabilities/default.asp?id=311


� http://www.disability-europe.net/en/countries/uk/UK-5-lawEN.jsp


� http://www.direct.gov.uk/en/DisabledPeople/RightsAndObligations/DisabilityRights/DG_4001068


� http://www.planningportal.gov.uk/uploads/br/BR_PDF_ADM_2004.pdf


� http://www.cabinetoffice.gov.uk/media/cabinetoffice/strategy/assets/disability.pdf


� http://www.odi.gov.uk/working/independent-living/strategy.php


� www.eastlothian.gov.uk/.../A_Guide_to_Equalities_Legislation_.doc


� http://www.legislation.gov.uk/ukpga/2010/15/introduction


� http://www.equalities.gov.uk/equality_act_2010.aspx


� Pentru note explicative privind Legea egalităţii a se vedea linkul � HYPERLINK "http://www.legislation.gov.uk/ukpga/2010/15/notes?type=en" ��http://www.legislation.gov.uk/ukpga/2010/15/notes?type=en�.

